Source: https://fkmdnv.sk/o-nas/stanovy-zdruzenia/m32
Timestamp: 2019-07-16 04:35:54+00:00
Document Index: 9303943

Matched Legal Cases: ['§ 15', '§ 10', '§ 12', '§ 50', '§ 49', '§ 11']

Stanovy OZ FKM Devínska Nová Ves | fkmdnv.sk
Futbalového klubu mládeže Devínska Nová Ves
(ďalej len „Stanovy“)
Názov: Futbalový klub mládeže Devínska Nová Ves (ďalej len „FKM“)
Sídlo: Slovinec 63, 84107, Bratislava, Devínska Nová Ves.
Web: www.fkmdnv.sk
FKM je dobrovoľným združením občanov, ktorí jeho prostredníctvom vykonávajú záujmovú činnosť v oblasti telesnej výchovy, športu, najmä futbalu.
FKM je právnická osoba, ktorá môže vo svojom mene nadobúdať práva a povinnosti. Svoju činnosť vykonáva v zmysle zákona č. 83/1990 Zb. o združovaní občanov. Združenie je založené na dobu neurčitú.
FKM je športovou organizáciou, konkrétne športovým klubom v zmysle § 15 zákona č. 440/2015 Z. z. o športe (ďalej len „Zákon o športe“).
Každý člen FKM je povinný dodržiavať Stanovy a iné jeho normy, rešpektovať zásady slušnosti, čestnosti, tolerancie, športového správania, zásad fair play a boja proti dopingu.
FKM zabezpečí pod hrozbou disciplinárnej sankcie dodržiavanie pravidiel Svetového antidopingového programu, opatrení proti manipulácii priebehu a výsledkov súťaží a iných opatrení proti negatívnym javom v športe vyplývajúcich z medzinárodných predpisov a rozhodnutí.
V súlade s predpismi SFZ a BFZ, sa FKM a členovia FKM zaväzujú v prípade sporov na národnej úrovni uznať právomoc príslušných orgánov SFZ a Rozhodcovského súdu Slovenského futbalového zväzu, ktorý je zriadený pri SFZ. V súlade s predpismi Fédération Internationale de Football Association (ďalej len „FIFA“) a Union of European Football Associations (ďalej len „UEFA“), sa FKM a členovia FKM v prípade sporov s medzinárodným prvkom uznávajú právomoc a príslušnosť príslušných orgánov FIFA a právomoc a príslušnosť Športového arbitrážneho súdu.
Založenie a účel vzniku, poslanie združenia
FKM je nezisková, apolitická a nenáboženská organizácia, založená na princípoch vzájomneho rešpektu, tolerancie a fair-play. V podmienkach FKM je neprípustná diskriminácia akéhokoľvek druhu proti krajine, osobe alebo skupine osôb z dôvodu rasového či etnického pôvodu, pohlavia, jazyka, náboženstva alebo z iného dôvodu.
Poslaním FKM je uspokojovať mnohostranné záujmy občanov v oblasti telesnej kultúry, vytvárať podmienky na podporu zdravého spôsobu života, upevňovanie telesnej a duševnej zdatnosti a športovej výkonnosti. Poslaním združenia v športe pre všetkých je podpora a rozvoj futbalu na území Slovenskej republiky s osobitným dôrazom na podporu a rozvoj futbalu detí a mládeže v Devínskej Novej Vsi.
Poslanie združenia sa napĺňa najmä prostredníctvom hlavných činností združenia, v súčinnosti s členmi združenia a v spolupráci s organizáciami, ktorých činnosť a poslanie sú v súlade s poslaním združenia.
Združenie zabezpečuje plnenie svojich činností, cieľov a úloh najmä prostredníctvom svojich členov a v spolupráci s nimi.
a) zastupovať, rešpektovať a udržiavať medzinárodné športové vzťahy a reprezentovať záujmy združenia v spoločnosti, najmä vo futbalovom hnutí na území Slovenskej republiky a v zahraničí,
b) starať sa o rozvoj futbalu a zabezpečovať podmienky pre zlepšovanie jeho úrovne a výkonnostný rast registrovaných a neregistrovaných hráčov v súlade s princípmi fair-play, s osobitným zreteľom na rozvoj mládežníckeho futbalu,
c) zabezpečovať organizáciu, prípadne podmienky na účasť členov na telovýchovných a športových podujatiach ako aj na spoločenských, kultúrnych a iných verejnoprospešných podujatiach, s osobitným zreteľom na mládežnícke kategórie,
d) koordinovať spoluprácu a podporovať súdržnosť medzi jednotlivými členmi združenia,
e) propagovať vlastnú činnosť združenia,
f) podieľať sa na založení, vzniku a činnosti právnických osôb, ktoré nie sú založené za účelom podnikania, pri podpore verejnoprospešných účelov zameraných na futbal, jeho propagáciu a rozvoj,
g) podieľať sa na založení, vzniku a činnosti obchodných spoločností s cieľom komercionalizovať futbal na území Slovenskej republiky a zhodnocovať aktíva s ním spojené v prospech rozvoja futbalu tak, aby skutočné hodnoty športu vždy prevládli nad komerčnými záujmami,
h) zaoberať sa ďalšími otázkami vo vzťahu k futbalu a jeho rozvoju na území Slovenskej republiky.
Členstvo
Členstvo v združení je individuálne, dobrovoľné a otvorené. Členom FKM môžu byť fyzické a právnické osoby. Členom FKM sa môže stať každá fyzická alebo právnicka osoba, ktorá súhlasí s týmito Stanovami. Práva a povinnosti členov môžu byť okrem týchto Stanov upravené aj ďalšími predpismi združenia.
O prijatí za člena rozhoduje členská schôdza. Dokladom o členstve je platný členský preukaz. Ku vzniku členstva je žiadateľ povinný predložiť riadne vyplnenú prihlášku a uhradiť členský príspevok. Vzor prihlášky vytvorí a výšku členského príspevku určí výkonná rada a sprístupní všeobecne dostupným spôsobom.
a) písomným vzdaním sa členstva v združení,
b) vylúčením na základe rozhodnutia členskej schôdze v dôsledku porušenia Stanov,
c) stratou alebo obmedzením spôsobilosti na právne úkony na základe právoplatného rozhodnutia súdu,
a) písomným vzdaním sa členstva v združení
Člen FKM má právo najmä:
a) zúčastňovať sa akcií FKM podľa vlastných potrieb a záujmov,
b) zúčastňovať sa členských schôdzí,
c) zúčastňovať sa rokovaní orgánov FKM,
d) dávať podnety, návrhy, pripomienky a požadovať na ne reakciu do 30 kalendárnych dní od ich doručenia FKM,
e) uplatňovať svoje volebné právo a byť volený do príslušných funkcií po dovŕšení 18. roku veku.
Člen FKM má povinnosť najmä:
a) dodržiavať Stanovy a ostatné predpisy FKM, BFZ, SFZ, UEFA a FIFA,
b) plniť úlohy a dodržiavať zásady slušnosti, čestnosti, tolerancie a fair play,
c) podieľať sa na činnosti a vykonávať funkcie v súlade so zámermi FKM,
d) chrániť a zveľaďovať majetok FKM,
e) riadne a včas platiť členské príspevky, stanovené členskou schôdzou FKM.
Čestné členstvo môže byť udelené jednotlivcovi alebo kolektívom za osobitné zásluhy o rozvoj futbalu, športu a telesnej kultúry členskou schôdzou.
V prípade porušenia Stanov a iných interných noriem FKM, rozhoduje o ich riešení disciplinárny senát FKM v disciplinárnom konaní.
Tento trojčlenný disciplinárny senát volí výkonná rada, pričom aspoň jeden člen disciplinárneho senátu musí mať ukončené vysokoškolské právnické vzdelanie.
Orgány združenia a ich kompetencie
Orgánmi FKM sú:
a) Členská a mimoriadna schôdza,
b) Výkonná rada,
c) Kontrolná komisia.
Z každého rokovania orgánov FKM musí byť vyhotovená písomná zápisnica s uzneseniami.
Za FKM koná predseda a ďalší poverený člen výkonnej rady.
Do dňa registrácie na Ministerstve vnútra Slovenskej republiky (ďalej len “MV SR”) koná za FKM prípravný výbor v zložení:
predseda Martin Krička
člen Martin Kaniansky
člen Martin Vajda
Prípravný výbor zvolá členskú schôdzu FKM do jedného mesiaca od dátumu registrácie na MV SR.
Kompetencie orgánov združenia
A) Členská schôdza
Členská schôdza je najvyšším orgánom združenia. Zvoláva ju výkonná rada najmenej jeden krát za rok tak, aby členovia o jej konaní boli informovaní najmenej 14 dní pred jej konaním a súčasne boli oboznámení s jej programom.
Členská schôdza je uznášaniaschopná, ak sa jej zúčastní nadpolovičná väčšina registrovaných členov s hlasovacím právom. Na platnosť uznesenia členskej schôdze je potrebná nadpolovičná väčšina hlasov prítomných členov.
Do výlučnej právomoci členskej schôdze patrí:
a) rozhodovanie o vzniku a zániku združenia,
b) rozhodovanie o názve a symboloch združenia,
c) rozhodovanie o Stanovách, ich zmene, doplnení alebo zrušení,
d) voľba členov výkonnej rady a kontrolnej komisie,
e) schvaľovanie koncepcie a plánu činnosti FKM,
f) schvaľovanie rozpočtu FKM na každý rok,
g) prerokovanie výročnej správy o činnosti a o hospodárení,
h) prerokovanie správy kontrolnej komisie,
ch) schvaľovanie výšky členského príspevku,
i) rozhodovanie o prijatí alebo vylúčení člena z FKM,
k) rozhodovanie o zlúčení alebo dobrovoľnom rozpustení FKM,
l) menovaniie likvidátora / likvidačnej komisie / dozornej komisie dvojtretinovou väčšinou všetkých hlasov,
m) rozhodovanie o prevode hnuteľného a nehnuteľného majetku FKM,
n) rozhodovanie o všetkých zásadných otázkach FKM, ktoré predložia členovia alebo orgány združenia.
Mimoriadnu členskú schôdzu zvoláva výkonná rada v prípade odôvodnenej potreby alebo má za povinnosť ju zvolať do 30 dní, ak o to písomne požiada aspoň 30% členov FK. Ak tak Rada neurobí, môže ju zvolať každý člen združenia, ktorý sa podpísal na žiadosť o zvolanie adresovanej Rade.
B) Výkonná rada
Výkonná rada (ďalej len “Rada”) je riadiaci orgán FKM. Rada riadi združenie medzi členskými schôdzami. Za svoju činnosť zodpovedá členskej schôdzi.
Rada má minimálne 5 členov, ktorých volí členská schôdza na 4 roky. Členovia Rady si spomedzi svojich členov volia predsedu.
Predseda Rady je štatutárnym orgánom FKM, ktorý je oprávnený konať v mene FKM a podpisovať dokumenty v mene FKM. V jeho neprítomnosti koná za FKM ním poverený člen Rady.
Na platnosť právneho úkonu, deklarujúceho právne, majetkové alebo iné záväzky, sa vyžaduje podpis dvoch členov Rady.
Predseda podľa potreby rozdelí medzi ostatných členov Rady kompetencie, pričom títo členovia budú následne zodpovedať za dané úseky činnosti FKM.
Zasadnutia Rady zvoláva predseda alebo ním poverený člen Rady a to najmenej 1 krát za mesiac, alebo podľa potreby tak, aby bol zabezpečený nerušený chod FKM a boli operatívne riešené vymedzené úlohy.
Rada najmä:
a) prerokúva koncepciu a podrobný plán činnosti, ako aj rozpočet finančného zabezpečenia FKM,
b) pripravuje správy o činnosti a hospodárení, ktoré každoročne najneskôr do konca marca nasledujúceho kalendárneho roka predloží na rokovanie Členskej schôdze,
c) rozhoduje o všetkých zásadných otázkach týkajúcich sa poslania FKM, koncepcie jeho činnosti a rozvoja,
d) riadi a organizuje činnosť na získavanie finančných prostriedkov na činnosť FKM a zabezpečuje ich efektívne a transparentné využitie,
e) riadi a koordinuje činnosť oddielov FKM,
f) organizuje a dozerá na výkon trénerskej činností, plnenie hráčskych a ostatných členských povinností,
g) volí členov disciplinárneho senátu,
h) zabezpečuje spoluprácu a súčinnosť s orgánmi štátnej správy a miestnej samosprávy,
ch) uchováva zápisnice zo zasadnutí členskej schôdze a z volieb do orgánov FKM po dobu aspoň 6 rokov,
i) udeľuje súhlas na použitie obrazových, zvukových a obrazovo-zvukových prenosov a záznamov zo súťaží a iných podujatí, ktoré FKM organizuje; príjmy z týchto prenosov a záznamov sú príjmami FKM,
j) navrhuje členov i nečlenov združenia na čestné členstvo,
k) robí výklad Stanov a iných interných predpisov FKM,
l) rozhoduje vo všetkých prípadoch neustanovených v týchto Stanovách.
C) Kontrolná komisia
Kontrolná komisia (ďalej len “Komisia”) je najvyšším kontrolným orgánom združenia.
Komisia má troch členov, ktorých volí členská schôdza na 3 roky. Členovia kontrolnej komisie si spomedzi seba volia predsedu.
Predseda Komisie za splnenia podmienky ustanovenej v § 10 Zákona o športe vykonáva funkciu kontrolóra v zmysle § 12 Zákona o športe.
Komisia kontroluje:
a) hospodárenie s materiálnymi i finančnými prostriedkami združenia minimálne 1 krát ročne,
b) hospodárnosť, efektívnosť, účinnosť a účelnosť použitia verejných prostriedkov,
c) dodržiavanie právnych predpisov, dodržiavanie predpisov a rozhodnutí FK,
d) obsah zápisníc zo zasadnutí najvyššieho orgánu FKM – Členskej schôdze a ich riadneho zverejňovania,
Komisia ďalej
a) pri zistení závažného nedostatku navrhuje preventívne a nápravné opatrenia a určuje lehotu na jeho odstránenie,
b) vypracúva výročnú správu osvojej činnosti, ktorú každoročne najneskôr do konca marca nasledujúceho kalendárneho roka predloží na rokovanie Členskej schôdze,
Členstvo v Komisii je nezlučiteľné s funkciou člena Rady.
Komisia vykonáva svoju činnosť z vlastnej iniciatívy, alebo na požiadanie Rady alebo ktoréhokoľvek člena združenia. O výsledkoch svojej činnosti predkladá predseda kontrolnej komisie správu, ktorú podpisujú všetci členovia kontrolnej komisie.
Majetok a hospodárenie s majetkom FKM
FKM vlastní nehnuteľný a hnuteľný majetok podľa inventárneho zoznamu. O majetok sú povinní starať sa všetci členovia FKM, chrániť ho a zveľaďovať.
Zdrojmi majetku FKM sú:
a) príjmy z členských príspevkov,
b) dary od fyzických alebo právnických osôb,
c) príjmy zo zmlúv o reklame,
d) príjmy zo zmlúv o sponzorstve v športe,
e) dotácie,
f) príspevky v zmysle Zákona o športe,
g) výchovné za prestupy športovcov do iného športového klubu,
h) príjmy za vstupy alebo štartovné na športové podujatia organizované združením,
ch) príjmy z predaja tovarov alebo služieb označených symbolmi združenia podľa týchto stanov,
podiel na zisku obchodných spoločností po zdanení, v ktorých je združenie spoločníkom alebo akcionárom,
podiely zo zaplatenej dane fyzickej alebo právnickej osoby podľa § 50 a nasl. zákona č. 595/2003 Z.z o dani z príjmov v znení neskorších predpisov.
Združenie má účtovné obdobie kalendárny rok. Plánovanie, koordinovanie a uskutočňovanie príjmov a výdavkov združenia za priebeh jedného účtovného obdobia má byť v zásade vyrovnané.
Pracovnoprávne vzťahy
V prípade, že FKM v rámci svojej činnosti príjme do pracovného pomeru zamestnancov, riadia sa tieto ako vzťahy medzi FKM - zamestnávateľom a zamestnancami s uplatnením platných pracovnoprávnych predpisov.
FKM uzatvára v zmysle Zákona o športe so športovcami iba zmluvy o
a) profesionálnom vykonávaní športu,
b) amatérskom vykonávaní športu,
c) príprave talentovaného športovca.
Športovci môžu vykonávať športovú činnosť v FKM aj bez zmluvy v zmysle § 49 Zákona o športe.
Zánik FKM
FKM zaniká
a) dobrovoľným rozpustením, alebo zlúčením s iným občianskym združením,
b) právoplatným rozhodnutím Ministerstva vnútra Slovenskej republiky alebo súdu o jeho rozpustení.
V prípade zániku združenia z dôvodov a za podmienok stanovených zákonom č. 83/1990 Zb. o združovaní občanov, Členská schôdza určí likvidátora združenia.
Likvidátor vyrovná všetky dlhy a záväzky a s likvidačným zostatkom naloží podľa rozhodnutia členskej schôdze.
Zánik združenia oznámi likvidátor Ministerstvu vnútra Slovenskej republiky do 15 dní od ukončenia likvidácie.
Tieto stanovy schválil prípravný výbor FKM dňa 28.9.2017 a týmto dňom nadobúdajú platnosť. Účinnosť nadobúdajú dňom ich registrácie na Ministerstve vnútra Slovenskej republiky.
Stanovy po schválení a nadobudnutí účinnosti budú uložené v sídle združenia a bude do nich možné nahliadnuť každému členovi združenia.
Zmenu stanov oznámi MV SR do 15 dní od ich schválenia predseda v súlade s § 11, ods.1 zákona č. 83/1990 Zb. o združovaní občanov v znení neskorších predpisov.
Právne veci neupravené týmito Stanovami sa riadia zákonmi a všeobecne záväznými právnymi predpismi Slovenskej republiky.